b'\n_START_ARTICLE_\nGregg Allman\n_START_SECTION_\nBakgrunn\n_START_PARAGRAPH_\nGregg Almans foreldre var Willis Turner Allman og Geraldine Robbins Allman. I 1949 ble Willis Allman, kaptein i US Army, skutt og drept av en haiker han hadde plukket opp. Etter dette flyttet br\xc3\xb8drene Gregg og Duane Allman (1946-1971) med sin mor fra Nashville til Daytona Beach i Florida, der de spilte i ulike lokale band.\n_START_SECTION_\nMusiker\n_START_PARAGRAPH_\nEtter \xc3\xa5 ha flyttet til Jacksonville, Florida, dannet Duane i 1969 et nytt band som Gregg snart sluttet seg til, The Allman Brothers Band.  Gregg var sanger og hammondorganist._NEWLINE_Tidlig i 1970-\xc3\xa5rene fikk Allman Brothers en gryende kommersiell suksess; det definitive gjennombruddet kom med livealbumet At Fillmore East (1971). Kort tid etter omkom Duane Allman i en trafikkulykke p\xc3\xa5 motorsykkel. \xc3\x85ret etter ble bandets bassist Berry Oakley drept i en trafikkulykke ganske n\xc3\xa6r Duanes ulykkessted. _NEWLINE_Albumet Brothers and Sisters (1973) ble gruppas st\xc3\xb8rste hit. Deretter slo Gregg Allman inn p\xc3\xa5 en solokarriere, og gav samme \xc3\xa5r ut sitt debutalbum som soloartist, Laid Back._NEWLINE_Etter en periode med h\xc3\xb8yt konfliktniv\xc3\xa5 blant bandmedlemmene ble Allman Brothers oppl\xc3\xb8st i 1975. Gregg Allman fortsatte solokarrieren med Gregg Allman Band i ryggen. Senere de kjent som Gregg Allman and Friends. _NEWLINE_Fra 1970-\xc3\xa5rene slet Gregg Allman med narkotikaproblemer, men p\xc3\xa5 midten av 1990-tallet klarte han \xc3\xa5 overvinne dem. I 1970-\xc3\xa5rene var han gift med sangerinnen og skuespillerinnen Cher. Paret fikk s\xc3\xb8nnen Elijah Blue Allman sammen. _NEWLINE_En kort gjenforening av Allman Brothers ble etterfulgt av et ti\xc3\xa5r med lite aktivitet. I 1987 fikk han en uventet solohit med \xc2\xabI\xe2\x80\x99m No Angel\xc2\xbb fra albumet med samme navn. To soloalbum fulgte, f\xc3\xb8r Allman Brothers i 1989 ble gjenforent p\xc3\xa5 ny. Denne gangen opptr\xc3\xa5dte bandet sammen fram til 2014._NEWLINE_Allman gav i 2012 ut selvbiografien My Cross to Bear. I 2015 kom han med livealbumet Back to Macon, GA._NEWLINE_Fire av Allmans fem barn (Devon, Elijah Blue, Delilah Island Kurtom og Layla Brooklyn Allman) er aktive i musikkindustrien. Mest kjent er Elijah Blue Allman, som er sanger og gitarist i industrimetallbandet Deadsy._NEWLINE_Greg Allman d\xc3\xb8de av komplikasjoner fra leverkreft i sitt hjem i Savannah, Georgia. Han ble gravlagt i Rose Hill Cemetery i Macon, Georgia, ved siden av broren Duane og bandmedlemmet Berry Oakley.\n_START_SECTION_\nUtmerkelser\n_START_PARAGRAPH_\nAllman har f\xc3\xa5tt en rekke priser og utmerkelser, blant annet flere Grammys. Han er tatt opp i Rock and Roll Hall of Fame og det n\xc3\xa5 nedlagte Georgia Music Hall of Fame. Musikktidsskriftet Rolling Stone plasserte ham p\xc3\xa5 70. plass p\xc3\xa5 sin liste 100 Greatest Singers._NEWLINE_I 2016 fikk han en \xc3\xa6resdoktorgrad fra Mercer University i Macon, Georgia.'